钦定古今图书集成/明伦汇编/氏族典/第406卷 > 吕秉南
## 钦定古今图书集成/明伦汇编/氏族典/第406卷 > 吕秉南

按《万姓统谱》：秉南字景阳。绍定中进士，授崇安尉。秩
满，调宁国法曹，狱无停囚。改吉州，数治疑狱有声。郡
有强盗害民，悉掩捕之。臬司据国律当异擢，奏功于
朝。满考，人谓申前奏，改秩，秉南笑曰：“朝廷旷恩，赏有
功，岂求而后予？且害人利己，吾不为也。”部使叶梦鼎
贤之，勉留参议。寻迁都进奏院点检，南宫试榜称得
人。入预轮对，以正君心为急务，语极激切。迁大理寺
丞，无何，拜司农卿。时政归权臣，每除吏必市恩意以
要士论。秉南屡迁，无私谢。或讽之曰：“爵，公器也，非私
予也，吾何谢为？”由是言者以为傲，免归，即日渡江去，
不一介于胸。明年，主祠仙都观朝议大夫，赐绯银鱼
袋。秉南生平事亲孝，处兄弟友，教子侄有方，升胶庠
取科级者甚众。律己简静，居官每独往，廉洁自持，尤
不乐阿附，务进取，故历仕四十馀年，位不过寺丞，官
不过朝议而已。